
SĂRBĂTORI ÎN SIGURANȚĂ
Campanie destinată

prevenirii victimizării în  perioada sărbătorilor de iarnă

În perioada 27 noiembrie 2023 - 12 ianuarie 2024, I.P.J. Covasna desfășoară activități în cadrul campaniei de prevenire a victimizării persoanelor – „Sărbători în siguranță”, campanie derulată la nivel național.

Scopul acesteia îl reprezintă creșterea gradului de siguranță a populației în raport cu diverse forme de manifestare a infracționalității, specifice sărbătorilor de iarnă.

Activitățile se vor desfășura în unități de învățământ și în proximitatea acestora, precum și în spații publice predispuse la aglomerări de persoane (piețe, centre comerciale), pe două direcții de acțiune, astfel:

· prevenirea infracțiunilor contra patrimoniului;

· prevenirea faptelor de natură contravențională și penală la regimul articolelor pirotehnice.

În județul Covasna, campania a debutat cu o activitate informativă la Școala Gimnazială ,,Várady Jószef” din mun. Sfântu Gheorghe, unde polițiștii din cadrul Biroului de Analiză și Prevenire a Criminalității au oferit recomandări elevilor, în vederea prevenirii victimizării acestora în perioada  minivacanței ocazionată de sărbătorirea Sfântului Andrei și a Zilei de 1 Decembrie, precum și în perioada apropiatei vacanțe de iarnă. 

Totodată, recomandăm cetățenilor să adopte un comportament preventiv pentru a nu deveni victime ale infracțiunilor și să respecte normele de conviețuire socială, astfel încât să se bucure de zilele libere, fără a fi implicați în evenimente negative. 

Astfel, pentru a nu deveni victimă a infracțiunilor de furt:

· supravegheaţi-vă permanent geanta când vă aflați la cumpărături;

· nu purtați sume mari de bani la dvs. și asigurați-vă că portmoneul și telefonul sunt protejate într-un loc greu accesibil, în geantă sau în buzunarele interioare ale hainelor;

· nu lăsați în mașină obiecte tentante pentru hoţi (telefoane mobile, laptop-uri, genţi);

· dacă părăsiți autoturismul asigurați-vă că l-ați încuiat.

Pentru a nu deveni victimă a infracțiunilor de furt din locuință:

· dacă plecați în vacanță, rugaţi un vecin de încredere să ţină sub observaţie casa şi să anunţe imediat poliţia dacă observă o persoană suspectă care staţionează fără motiv în faţa uşii sau care încearcă să descuie uşa;

· asiguraţi-vă că ați  închis toate uşile şi geamurile casei, uşa de la balcon, geamul de aerisire de la baie, chiar și atunci când vă aflați în locuință;

· nu păstrați în locuinţă obiecte de valoare mare sau sume mari de bani lichizi; 

· nu permiteți să intre în locuință persoane necunoscute, indiferent de pretext (colindat, solicitare sprijin material, etc.).

Pentru a nu deveni victimă a infracțiunilor de tâlhărie:

· evitați să vă deplasați pe alei întunecate, străzi izolate sau necirculate;

· evitați să purtați sume mari de bani la dumneavoastră sau alte obiecte de valoare;

· Dacă ați fost tâlhărit/tâlhărită, încercați să rețineți cât mai multe detalii legate de autor și sunați imediat la numărul unic de urgență 112.

Pentru evitarea implicării în evenimente negative generate de utilizarea articolelor pirotehnice, recomandăm:

· Să cumpărați articole pirotehnice doar de la persoane fizice/juridice autorizate!

· Să respectați instrucțiunile de utilizare și categoria de utilizator căreia sunt adresate articolele pirotehnice!

· Să sesizați poliția când constatați că sunt vândute ilegal articole pirotehnice!

